3 'polisiemanne' beroof Nigeriese burger in Brandwag | Netwerk24
3 'polisiemanne' beroof Nigeriese burger in Brandwag
Deur André Damons 24 Mei 2019 19:35
Drie gewapende rowers het hulle Donderdagaand as polisiebeamptes voorgedoen om toegang tot 'n man se huis in Brandwag, Bloemfontein, te kry.
Die rowers het omstreeks 20:00 by die huis van Jerremia Ozobu (29), 'n Nigeriese burger, in Pierre Ollemanstraat, Brandwag, opgedaag. Hulle het aan sy deur geklop en voorgegee dat hulle polisiebeamptes is.
Een van die rowers klim teen die toonbank op toe drie mans 'n winkel in Parkwes, Bloemfontein, beroof het. Foto: Skermgreep
Lt.kol. Thabo Covane, polisiewoordvoerder, sê die mans het hom beveel om op sy bed te sit, waarna hulle geld en sy motorsleutels geëis het. Hulle het hom met vuurwapens aangerand en sy kamer deursoek, en sy motorsleutel, selfone, juweliersware en 'n onbekende bedrag geld gebuit.
Hulle het daarna in Ozobu se VW Polo Vivo (registrasienommer HZ 42 BV GP) weggery.
Die polisie ondersoek klagte van huisroof en motordiefstal. Niemand is nog in hegtenis geneem nie.
Drie mans het ook vroeër die dag die winkel van 'n Bangladesjiese burger in Parkwes, Bloemfontein, beroof.
Een van die rowers duik halflyf deur 'n opening om geld uit die kasregister te vat. Foto: Skermgreep
Die mans, van wie twee gewapen was, het om 17:50 by die Rio Cafe in Colignystraat opgedaag en Mothaleb Abdul (40), die winkeleienaar, en sy broer beroof.
Covane kon nie Vrydag sê of dit dieselfde rowers is nie.
Op beeldmateriaal van kringtelevisiekameras kan gesien word hoe een van die mans die onderkant van sy gesig met iets bedek.
Sy makker, wat 'n blou oortrektrui met 'n kappie dra, duik halflyf deur die gaping van die diefwering, wat die toonbank van die res van die winkel afsper, en haal geld uit die kasregister.
Daarna klim hy oor die diefwering en gaan voort om geld uit die kasregister te haal. Abdul en sy broer spring dadelik van hul sitplekke op en steek hul hande in die lug.
'n Derde rower pak verskeie ander items in 'n swart plastieksak voordat die mans uit die winkel vlug.